Video: Tafelberg in geel gehul vir kinders met kanker | Maroela Media
Talle fotograwe het hulle foto's van Tafelberg se goue baadjie vir kinders met kanker gedeel. Hier is John Gale se foto. (Foto: John Gale/Capetownisgold/Instagram.)
'n Ma van Kaapstad het dié plaaslike veldtog begin nadat sy gesien het dat iets soortgelyks by verskeie oorsese bakens gedoen is.
Karen van Wyk, die organiseerder van Cape Town is Gold, se ouer suster Annelien is op 16 aan leukemie oorlede.
Nou maak Van Wyk ook haar eie dogter Annabel se stryd teen kanker mee. Annabel is nou nege maande lank kankervry, maar Van Wyk sê 'n ouer het maar altyd daardie bekommernis van "wat as". Sy sê dit het haar geleer om elke dag opnuut aan te gryp en soveel as moontlik saam met jou kinders te doen, want die situasie kan in 'n oogwink verander.
Van Wyk wil ouers daaraan herinner dat die wêreld nie van hulle vergeet het terwyl hulle die pad met hul kinders se kanker saamstap nie.
Dr. Marc Hendricks, 'n pediatriese onkoloog van die Rooikruis-kinderhospitaal in Kaapstad, sê daar is steeds baie hoop vir kinders met kanker, veral as dit vroeg genoeg by hulle gediagnoseer word. "Oor die algemeen sal sowat 70% van die kinders wat by ons hospitaal aanmeld, weer gesond terug huis toe kan gaan."
Dokters, versorgers en ouers van kinders met kanker sê dit was vir hulle 'n simbool van hoop en ondersteuning in 'n besonderse moeilike jaar.
Die insetsel is deur Nadine Theron en eNuus vervaardig. Kyk eNuus op kykNET, DStv-kanaal 144, elke aand om 19:00.
Kom loer hier op Instagram na foto's van Tafelberg se goue baadjie. Kyk die video oor die projek hier:
Dankie en is ook pragtig.
Baie dankie, God seen al ons kindertjies wat kanker het, en genees hulle asb. Hulle is U kindertjies Amen